**Útmutató az EKKE Tanító- és Óvóképző Intézetében készülő szakdolgozatok elkészítéséhez**

A szakdolgozatok készítéséről az EKKE Szervezeti és Működési Szabályzatának III. kötete, a Hallgatói Követelményrendszer (továbbiakban: HKR) rendelkezik. Az általános szabályok külön fejezetben, a 45-46. §[[1]](#footnote-1)-okban olvashatók.

1. **Témaválasztás:**

A szakdolgozati témák a Neptun rendszerben kerülnek meghirdetésre, a hallgató a Neptunban jelentkezhet a meghirdetett témára. A téma nyári záróvizsga esetében a megelőző év június 1-ig, téli záróvizsga esetében december 15-ig történik[[2]](#footnote-2).

A szakdolgozat/diplomamunka témájának, illetve a konzulens személyének módosítását nyári záróvizsga esetén a megelőző évben október 30-ig, a téli záróvizsga esetén február 28-ig kérelmezheti a hallgató az illetékes szakfelelősnél az erre a célra rendszeresített formanyomtatványon[[3]](#footnote-3).

A szakdolgozat/diplomamunka készítését konzulens segíti. A konzulenst a hallgató az egyetem oktatói és kutatói közül választhatja. A tanszékvezető konzulensnek külső szakembert is felkérhet.

1. **A szakdolgozat tartalmi követelményei**

A szakdolgozat elkészítésével és védésével a „jelölt/hallgató tanúsítja „tudását és szakértelmét valamely általa választott témában, a választott témához kapcsolódó tudományos adatgyűjtésben, rendszerezésben, elemzésben és feldolgozásban, a témául választott jelenség vagy probléma tárgyalásában, a hipotézisalkotásban, a problémamegoldásban, alternatív hipotézisek elemzésében, az érvelésben és az ellenérvek cáfolatában, gondolatainak, nézeteinek, álláspontjának, mondanivalójának koherens, konzisztens, nyelvhasználati szempontból gondozott írásbeli kifejtésében.”[[4]](#footnote-4) Tehát

* ismeri és képes alkalmazni a tudományos tevékenység kutatási módszereit, technikáit,
* képes a kutatási téma szakirodalmát áttekinteni és ahhoz kritikai módon viszonyulni.

**Szakdolgozat-típusok:**

Tartalmi szempontból a következő szakdolgozat-típusok különböztethetők meg:

1. *Elméleti jellegű dolgozat*, mely a hallgatótól nagyfokú önállóságot és az elméletalkotás képességét kívánja meg. A kidolgozás részét alkotja a szakterület eredményeinek értékelő, elemző bemutatása, és a témával kapcsolatos hazai és külföldi szakirodalom kritikai, ütköztető bemutatása is.
2. *Saját vizsgálaton alapuló kvalitatív vagy kvantitatív, empirikus jellegű dolgozat,* amely lehet képességmérés, tudásszint vizsgálat, interjúk készítése, terepgyakorlati esettanulmányok, rajzok tartalomelemzése. A dolgozat lehet *történeti feldolgozás* is: dokumentumelemzés, könyvtári kutatás, interjúk készítése kortársakkal. Összehasonlító vizsgálatok esetén a kvantitatív mintanagyság legalább 20-40 fő, összefüggésvizsgálatok esetén legalább 100-120 fő.
3. *Pedagógiai innováció, fejlesztés bemutatása,* mely egy új módszer, oktatási/nevelési (segéd)eszköz kipróbálásáról szól. A dolgozat ebben az esetben tartalmazza a fejlesztés dokumentumainak részletes bemutatását, valamint a dolgozatírónak a kritikai észrevételeit.

**Kutatásetikai szempontok:** A különféle műfajú szakdolgozatok esetében, gyermekeket bevonó vizsgálat esetén figyelmet kell fordítani a szülők tájékoztatására, beleegyezésük kérésére, a személyiségi jogok védelmére, az anonimitás és az önkéntesség biztosítására.

**III. A szakdolgozat készítésének menete**

1. *Téma- és előzetes címválasztás.* A szakdolgozat készítésének kezdő szakaszában az oktatók fokozottabb segítséget nyújtanak, különösen a kutatási probléma világos megfogalmazásában.
2. *A témával összefüggő szakirodalom tanulmányozása:* Nagyon fontos a források feltüntetése a plagizálás elkerülése érdekében.

A szakirodalmi tájékozódás forrásai lehetnek:

a) *elsődleges források*: szakkönyvek, kutatási beszámolók, disszertációk, szakdolgozatok, folyóiratok

 b) *másodlagos források*: lexikonok, enciklopédiák, kézikönyvek, szakszótárak, évkönyvek

1. *A szakdolgozat vázlatának, szerkezeti tervének elkészítése.*
2. *A hipotézis(ek), kutatási kérdés(ek) megfogalmazása:*

A hipotézis szó jelentése: „csak részben igazolt tételeken alapuló, a kutatást előrelendítő tudományos feltevés valamely jelenség megmagyarázására”.[[5]](#footnote-5) A jó hipotézissel szemben támasztott követelményekről és a hipotézisek megfogalmazásának módjáról lásd bővebben Falus Iván: Bevezetés a pedagógiai kutatás módszereibe című könyvét.[[6]](#footnote-6)

1. *A vizsgálathoz szükséges módszer, illetve módszerkombináció megválasztása*:a témavezető segítségével és jóváhagyásával történik.
2. *A vizsgálatok elvégzése*.
3. *A szakdolgozat végső szövegének megfogalmazása*.
4. **A szakdolgozat tartalmi-formai egységei:**
* fedőlap: A fekete kötésen középen a „SZAKDOLGOZAT" felirat, jobb oldalt alul a szerző neve, alatta benyújtás éve.
* belső borító: üres oldal
* címoldal[[7]](#footnote-7)
* tartalomjegyzék
* a szakdolgozat tartalmi része /ennek tartalmi egységeit a dolgozatíró a konzulenssel egyezteti/
* irodalomjegyzék
* mellékletek (arab számokkal sorszámozva)
* a hallgató által kitöltött és aláírt eredetiségnyilatkozat
* TDK-pályamunka szakdolgozatként történő elfogadására szolgáló nyilatkozat

További tartalmi egységek:

1. *Ábrák, táblázatok:* Az ábrák lehetnek rajzok, grafikonok, fényképek. Ezek azon az oldalon jelenjenek meg, ahol a szövegben először említi a dolgozatíró. Az ábrákat számozni kell, és el kell látni címmel, a szövegben utalni kell a táblázat, az ábra sorszámára.
2. *Mellékletek:* hosszabb terjedelmű táblázatok, szépirodalmi szövegek (pl. meseszöveg), fénymásolatok római számmal számozott formában kapnak helyet a mellékletekben.
3. *Irodalomjegyzék:* A dolgozatíró által olvasott, felhasznált szakirodalom teljeskörű felsorolása jelenik meg itt, mely egyúttal a hallgató tájékozottságáról is átfogó képet ad a témavezetőnek és az opponensnek.
4. *CD, DVD:* A szakdolgozatnak részét képezheti CD-n vagy DVD-n található mediális anyag is.
5. **A szakdolgozat formai követelményei:**

A szakdolgozat formai követelményeiről a Hallgatói Követelményrendszer az 51. paragrafusban általánosan rendelkezik[[8]](#footnote-8).

További általános rendelkezésként az Eszterházy Károly Katolikus Egyetemen a Pedagógiai Kar általános rendelkezéseit – melyek harmonizálnak a HKR hivatkozott paragrafusának tartalmával – is figyelembe kell venni.

„Az Eszterházy Károly Katolikus Egyetem SZMR IV. fejezet 62.§. (1) pontja értelmében a szakdolgozat formai követelményeit a dékán utasításban határozza meg, az alábbiak szerint.

**a) A szakdolgozat szöveges részének formai követelményei:**

* A szakdolgozat terjedelme írásos munka esetén – ha a szakfelelős másképp nem rendelkezik - minimum 25 gépelt oldal (legalább 50 ezer karakter, szóköz nélkül) – amelybe a mellékletek, a jegyzetapparátus és az irodalomjegyzék nem tartoznak bele.
* A szakdolgozatot szövegszerkesztővel kell készíteni, A/4-es fehér papírra.
* **Nyomtatás:** egyoldalas.
* **Betűtípus:** Times New Roman betűtípus.
* **Betűméret:** a szöveg 12-es, a jegyzet 10-es betűméretű.
* **Sortávolság:** másfeles sortávolság.
* **Margó:** baloldalon 3 cm-es margó, a többi 2,5 cm.
* **Szöveg igazítása:** sorkizárt. A fejezetek címe középre, a többi cím a baloldalra kerüljön.
* A belső borítón (előlapon) a következők szerepeljenek:
	+ **felül középen:** Eszterházy Károly Katolikus Egyetem Pedagógiai Kar;
	+ **középen:** dolgozat címe;
	+ **alul bal oldalon:** témavezető neve, titulusa;
	+ **alul jobb oldalon:** készítő neve, szakja;
	+ **legalul középen:** a benyújtás éve.
* A dolgozat elejére egy tartalomjegyzék kerüljön oldalszámokkal.
* A fejezetek, alfejezetek stb. élesen különüljenek el a szövegrésztől (pl. a betűnagyság megváltoztatásán túl, félkövér, vagy dőlt szedés, stb.) előttük és utánuk egy-egy sor maradjon üresen.

**b) A szakdolgozat külső megjelenésének formai követelményei:**

* A szakdolgozatot – ha a szakfelelős másképp nem rendelkezik - egy nyomtatott példányban kell benyújtani, illetve feltölteni az erre kialakított elektronikus felületre. A nyomtatott példányt a védés után visszakapja a hallgató.
* A nyomtatott példányt fekete színű kemény kötésben kell benyújtani. A fekete kötésen középen a „SZAKDOLGOZAT" felirat, jobb oldalt alul a szerző neve, alatta benyújtás éve.”[[9]](#footnote-9)

**c) Ábrák és táblázatok**

* az ábrákat (az ábra alatt) és a táblázatokat (a táblázat fölött) be kell számozni, és címmel kell ellátni.
* Példák:

1. táblázat: A vizsgálati minta bemutatása (forrás: a Szerző)

1. ábra: A fejlődés általános menete (forrás: Vezetéknév, 2012, 12. o.)

* a forrás megjelölése (amennyiben nem önálló/saját ábráról, táblázatról van szó)
* az ábrákra és táblázatokra utalni kell a szövegben (pl. 3. ábra)
* a főszövegben csak az oda szervesen illeszkedő, részletesen elemzett, normálméretű táblázatok, ábrák, stb. helyezhetők el
* a kiegészítő, illusztratív jellegű táblázatok, ábrák, stb. a mellékletbe helyezendők el

**Irodalmi hivatkozások, irodalomjegyzék**

 Az Eszterházy Károly Egyetem Tanító- és Óvóképző Intézetébe védésre beadott szakdolgozatok esetében az általános rendelkezések mellett a képzési tartalom összetett jellege miatt kétféle hivatkozási forma az elfogadott.

1. **Az APA** (American Psychological Association) előírásai szerint[[10]](#footnote-10) a forrásokra hivatkozásokat a szövegbe kell illeszteni. A hivatkozási rendszer használatához mintát a Magyar Pedagógia és a Gyermeknevelés című folyóiratok nyújtanak, melyek ezt a hivatkozási rendszert alkalmazzák.
* A dolgozatban valamennyi felhasznált forrásmunkát fel kell tüntetni. A forrásmunkák szövegközi hivatkozások nélkül elkészített jegyzéke önmagában nem megfelelő.
* Szöveg közben a forrásmunkára a szerző vezetéknevének és a mű megjelenési évszámának feltüntetésével kell hivatkozni (a név és az évszám közé vessző kerül, pontosvesszőt a zárójelen belül több hivatkozás közé kell tenni, keresztnevet még rövidítve sem kell megadni).
* Amennyiben ugyanannak a szerzőnek egy éven belül megjelent több publikációja kerül idézésre a dolgozatban, úgy az évszám után – az ABC-sorrend figyelembe vételével – a, b, c betűkkel kell a különbséget jelölni. Pl.: (Szűcs 1987a), (Szűcs 1987b) vagy (Szűcs 1987a,b).
* Ha a felhasznált irodalmi forrásnak két szerzője van, akkor mindkét szerző nevét és az évszámot is jelölni kell. Pl.: (Bernáth & Enyedi 1981). Három vagy annál több szerző esetén csak az első szerző nevét kell kiírni a hivatkozásnál, *et al.* kifejezéssel jelölve azt, hogy több szerzőről van szó (pl.: Szerdahelyi *et al.* 1980) (ebben az esetben viszont az irodalomjegyzékben minden szerző nevét meg kell adni).
* Sem szövegközi hivatkozásnál, sem az irodalomjegyzékben a névhez nem írjuk ki a tudományos fokozatot, egyéb minősítést (Dr. Prof. stb.).
* Szóbeli közlésre hivatkozásnál az idézett személy vezetékneve után a szóbeli közlés és évszám kerül (pl.: (Balogh 2010, szóbeli közlés).
* Internetes anyagra történő hivatkozás esetén a szöveg közben, amennyiben a szerző ismert, akkor a szerzőre és évszámra, ha ez nem ismert, akkor (http1, http2, stb.) jelölést kell alkalmazni.
* Irodalomjegyzékbe csak olyan munka vehető fel, melyre a szövegben hivatkozás történik.
* Amennyiben a szerző neve a szöveg része (nem zárójelben szerepel), úgy a tanulmány megjelenésének évét zárójelben közvetlenül a szerző nevét követően jelezzük.

Sternberg (1997) két csoport hiperaktivitását hasonlította össze…

* + Azon ritka esetekben, amikor mind a szerző neve, mind a hivatkozott évszám a szöveg szerves részét képezi, nincs szükség zárójelben újabb hivatkozást tenni.

1983-ban O’Hara rámutatott a depresszió gyakoribb előfordulására…

* + Szó szerinti idézés esetén a szövegben az idézett részt idézőjelbe kell tenni, dőlt betűvel megjeleníteni illetve zárójelben a szerző neve és az évszám mellett az idézett szöveg megtalálhatóságának pontos oldalszámát is jelölni kell.

a szerzők hangsúlyozzák, hogy „*az öngyilkosság hátterében … található*” (Sow és Blum, 1978, 156–157).

**Az irodalomjegyzék formai követelménye:**

A betűtípus Times New Roman, 10-es betűméret, sorkizárt, függő behúzás 1cm.

Az irodalomjegyzéket a szerzők nevének kezdőbetűi alapján szoros ABC sorrendben kell összeállítani, ezen belül időrendben.

Idegen nyelvű publikációk esetében a vezetéknév után vesszőt kell tenni.

Az irodalomjegyzékben pontosan meg kell adni a forrásmunka minden adatát, az alábbi sorrendben:

szerző(k), kiadás éve, kiadvány (cikk, könyv stb.) folyóirat neve, könyv esetén a kiadó neve a kiadás helye, folyóiratok esetében az évfolyam / kötet száma, és az oldalszám(ok), könyvek esetében a teljes terjedelem (vagy a könyv bizonyos fejezetének oldalszáma (p.).

**Példa az irodalomjegyzék összeállítására:**

*Könyvek esetében:*

Minta: Szerző neve (megjelenés éve): Könyv címe. Kiadó neve, kiadó székhelye, összoldalszám p., (ISBN szám)

*Egy vagy több szerző esetén:*

Antal J. (1987): Növénytermesztők zsebkönyve. Mezőgazda Kiadó, Budapest, 507 p. Rubatzky, V.E. & Yamaguchi, M. (1997): World vegetables. Chapmann & Hill, New York, 843 p.

*Szerkesztő(k) esetén:*

Minta: Szerkesztő neve (szerk.) (megjelenés éve): Könyv címe. Kiadó neve, kiadó székhelye, összoldalszám p

Korda M. (szerk.) (2018): Természetvédelem és kutatás a Turjánvidék északi részén. (Nature conservation and research in northern Turján Region.) – Duna-Ipoly Nemzeti Park Igazgatóság, Budapest, 999 pp. ISBN 978 615 5241 25 3

*Könyvrészletek esetében:*

Minta: Könyvrészlet szerzőjének a neve (megjelenés éve): Könyvrészlet címe. In: Könyv szerkesztőjének neve (szerk. illetve idegen nyelvű mű esetén ed.): Könyv címe. Kiadó neve, kiadó székhelye, összoldalszám p., Könyrészlet oldalszáma tól-ig. p.

Ombódi A. (2005): Szaporítás. In: Terbe I., Hodossi S. & Kovács A. (szerk.): Zöldségtermesztés termesztőberendezésekben. Mezőgazda Kiadó, Budapest, 271 p., 72-78. p.

*Folyóirat esetén: (a folyóiratok nevét rövidítés nélkül kell megadni)*

Minta: Szerző neve (megjelenés éve): Cikk címe. Folyóirat neve, kötetszám(lapszám): oldalszám tól-ig. (DOI szám)

Fintha G., Benedek L., Orbán S. (2019): New macrofungial record in Hungary: *Entonaema cinnabarinum* (Cooke & Massee) Lloyd. Acta Biologica Plantarum Agriensis 7: 127-130. DOI: 10.21406/abpa.2019.7.127

*Konferencia összefoglalóban megjelent cikk:*

Minta: Szerző neve (megjelenés éve): Cikk címe. A konferencia összefoglaló kötet címe. A konferencia helyszíne, időpontja, oldalszám tól-ig p.

Marschall M. (2021): A kiszáradás-tolerancia mechanizmusok komponensei mohafajokban. A régi történet aktualitásai. Acta Biologica Plantarum Agriensis. 5th CC 2021 Abstract, Lecture. Eger, 2021, 62 p.

*Összefoglaló (abstract):*

Minta: Szerző neve (megjelenés éve): Cikk címe. (abstract sorszáma) Folyóirat neve Kötetszám: oldalszám p.

Thakur, V.S. & Gupta, V.K. (1991): Management of fungal diseases of stone fruit with fungicides in Himachal Pradesh. (abstract No. 3540) *Review of Plant Protection* 71:302. p

*Doktori értekezés, diplomamunka, szakdolgozat:*

Minta: Szerző neve (készítés éve): Dolgozat címe. Dolgozat típusa, Egyetem neve, Egyetem székhelye, Összoldalszám pp.

Kisné Fodor L. (2003): Nagygombák rendszertani, környezettani és társulástani vizsgálata a Szigetközben. Doktori (PhD) értekezés. Budapesti Corvinus Egyetem, Kertészettudományi Kar, Budapest, 162 pp.

*Egyetemi jegyzet:*

Minta: Szerző neve (megjelenés éve): Jegyzet címe. Kiadó egyetem neve jegyzet, egyetem székhelye, összoldalszám pp.

Marschall M (2010): Növényi biotechnológia, gyakorlati jegyzet. EKF jegyzet, EGER, 72 p.

*Számítógépes program esetén:*

Minta: A programot készítő cég neve. (A felhasználói segédlet kiadásának éve): A program neve.

STATSOFT, Inc. (1995): STATISTICA for Windows. Program manual, Tulsa.

*CD, DVD formátumú kiadvány:*

Minta: Szerző vagy gyártó cég neve (megjelenés éve): CD vagy DVD címe. Kiadó, gyártó cég neve, székhelye.

Babulka P. & Fráter Sz. (2004): Gyógy-, illóolaj- és fűszernövények. Com-com Bt, Győr

*Hivatali kiadvány, szerzői név nélküli nyomtatvány:*

Minta: A kiadványt, nyomtatványt készítő szervezet, cég neve (megjelenés éve, ha fel van tüntetve). A kiadvány, nyomtatvány címe. A kiadvány, nyomtatvány típusa. Kiadás helye (amennyiben fel van tüntetve), Összoldalszám p.

A Bükki Nemzeti Park élővilága. Szórólap. Bükki Nemzeti Park. 12 p.

*Internetes forrás nevesített szerző esetén:*

Minta: Szerző neve: A cikk, oldal címe. A teljes URL elérhetőség (az elérés dátuma: év, hó)

Orzolek, M.D. & Otjen, L.: Colored mulch trial. <http://plasticulture.cas.psu.edu/Cmulch.htm> (2010 február)

*Internetes forrás nem nevesített szerző esetén:*

Minta: http 1 Az oldal címe. A teljes URL elérhetőség (az elérés dátuma: év, hó)

http 1 Bodza. <http://hu.wikipedia.org/wiki/Bodza> (2010 február)

http 2 Low tunnels. <http://plasticulture.cas.psu.edu/L-tunnels.html> (2010 február)

*Szóbeli közlésre hivatkozás esetén (igyekezni kell minél pontosabb részleteket megadni):*

Nagy I. (2021): Szóbeli közlés. Ócsa, természetvédelmi őr

1. A **kontinentális európai, lábjegyzetes hivatkozási** forma lábjegyzetekkel, folyamatos számozással történik.
* A forrásmegjelölés a számozott lap aljára kerül. A lábjegyzet indexét az idézőjel bezárása után tesszük ki, a betű méreténél kisebb számmal. Példákat erre e tájékoztató szövegében is találnak.
* Abban az esetben, ha egy forrásra többször is hivatkozik a dolgozatíró a dolgozatban, akkor a következő formulát kell betartani, pl.

Pléh, 2015. i. m. (azaz idézett mű). Ha ezen belül valamilyen oldalra hivatkozunk, akkor: Pléh, 2015. i. m. 32. p.

* Ha két egymást követő jegyzetben hivatkozunk ugyanarra a műre, a következő formulát kell alkalmazni: Uo. 32. p. (azaz, ugyanott).
* A lábjegyzetben olyan észrevételeket, megállapításokat, gondolatokat is lehet közölni, amelyeket nem kíván a dolgozatíró a főszövegben kifejteni, de amelyek a bemutatott anyagot gazdagítják, tovább gondolásra ösztönöznek, értékes adalékul szolgálnak. Ez a lábjegyzetelési módszer tehát a szakdolgozati műfajok felől nézve az elméleti jellegű dolgozat-műfaj esetében kifejezetten ajánlott.
* Online irodalom esetében a szöveg szerzőjét és a mű címét is meg kell adni, nem elegendő a linkelés. Zárójelben fel kell tüntetni a letöltés idejét is.

**VI. A szakdolgozat védése:**

A szakdolgozatot a hallgató bizottság előtt védi meg. Feladata a dolgozat koncentrált bemutatása (hipotézise; a hipotézis relevanciájának bizonyítása, az vizsgálat vagy kutatás eredményei felől nézve a hipotézis valorizálása). Reflexió az opponens észrevételeire, kérdéseinek megválaszolása. A védés értékelésének szempontjai: a kifejtés nyelvi és gondolati pontossága és szakszerűsége, a hallgató tájékozottsága a témában, a kérdések megválaszolása. Erre az alkalomra készített bemutató használható.

**VII. A szakdolgozat eredetisége:**

A szakdolgozat „elégtelennel való minősítését vonja maga után, ha:

1. a szakdolgozat/diplomamunka idegen műből építkezik, szó szerinti formában, a forrás megjelölése nélkül (plágium),
2. jogszabályt sértő adatokat, információkat tartalmaz.”[[11]](#footnote-11)
	* 1. *melléklet: eredetiség nyilatkozat*

**VIII. Tudományos diákköri (továbbiakban TDK) dolgozat szakdolgozatként való benyújtása:**

TDK dolgozat szakdolgozatként történő benyújtásáról az EKKE HKR rendelkezik az 53. paragrafusban[[12]](#footnote-12).

* + 1. *számú melléklet:* Belső címlap minta



**A DOLGOZAT CÍME**

**Szakdolgozat**

**Készítette: Név**

**Neptun kód**

**szak, tagozat (nappali, levelező)**

**Intézet/Tanszék:**

**Témavezető: Név Beosztás**

Képzési hely ÉV

* + 1. *melléklet: eredetiség nyilatkozat*

NYILATKOZAT

Alulírott …………………………………………………...., büntetőjogi felelősségem tudatában kijelentem, hogy az általam benyújtott, …………………….…………………… …………………………………………………………. című szakdolgozat (diplomamunka) önálló szellemi termékem. Amennyiben mások munkáját felhasználtam, azokra megfelelően hivatkozom, beleértve a nyomtatott és az internetes forrásokat is.

Tudomásul veszem, hogy a szakdolgozat elektronikus példánya a védés után az Eszterházy Károly Katolikus Egyetem könyvtárába kerül elhelyezésre, ahol a könyvtár olvasói hozzáférhetnek.

Kelt:……………….., …..…… év …………..…….. hó ……… nap.

…………………………………..

aláírás

1. Eszterházy Károly Katolikus Egyetem Szervezeti és működési szabályzata. III. kötet <https://uni-eszterhazy.hu/api/media/file/0a7f3985580cd55bc8e12ced185bb2435700c312> Letöltés ideje: (2022. 02. 20.) [↑](#footnote-ref-1)
2. Uo. [↑](#footnote-ref-2)
3. Uo. [↑](#footnote-ref-3)
4. Uo. [↑](#footnote-ref-4)
5. Bakos Ferenc: Idegen szavak és kifejezések szótára. Bp.: Akadémiai Kiadó, 1994. 318. p. [↑](#footnote-ref-5)
6. Bevezetés a pedagógiai kutatás módszereibe. Szerk.: Falus Iván. Bp.: Műszaki Könyvkiadó, 2000. [↑](#footnote-ref-6)
7. A címoldalhoz mintát e tájékoztató anyag 1. számú mellékletében adunk. [↑](#footnote-ref-7)
8. Eszterházy Károly Katolikus Egyetem Szervezeti és működési szabályzata. III. kötet Eszterházy Károly Katolikus Egyetem Szervezeti és működési szabályzata. III. kötet <https://uni-eszterhazy.hu/api/media/file/0a7f3985580cd55bc8e12ced185bb2435700c312> (Letöltés ideje: 2022. 02. 20.) [↑](#footnote-ref-8)
9. <https://uni-eszterhazy.hu/pk/m/kepzeseink/szakdolgozat-formai-kovetelmenyei> [↑](#footnote-ref-9)
10. American Psychological Association (2010). Publication Manual of the American Association Sixth Edition. Washington.: APA —ld. [www.apastyle.org](http://www.apastyle.org); <https://www.statokos.com/hivatkozasi-formatumok-apa>; <https://www.statokos.com/_files/ugd/8838b0_be6799de087b42eea45492b71d75d361.pdf> [↑](#footnote-ref-10)
11. <https://uni-eszterhazy.hu/api/media/file/0a7f3985580cd55bc8e12ced185bb2435700c312> (Letöltés ideje: 2022. 02. 20.) [↑](#footnote-ref-11)
12. Uo. [↑](#footnote-ref-12)